SDP-ov predsjednički kandidat Zoran Milanović kaže da u svojoj predsjedničkoj kampanji neće lagati i dodao da će obilaziti ljude, a u pobjedu na izborima je uvjeren. Građanima je poručio da ne vjeruju onima koji obećaju da će Hrvatska biti najbogatija zemlja na svijetu i govore o nerealnim planovima, a još je jednom kritizirao aktualnu predsjednicu Kolindu Grabar-Kitarović zbog toga što nije komentirala nasilje prema Srbima u blizini Knina, javlja Dnevnik.hr.

- Predsjednik si nikada ne može priuštiti luksuz da bježi. Ovo su teme za predsjednika Republike. Ako te netko pita kako bi trebalo funkcionirati zdravstvo, a ti mu kao predsjednik to počneš objašnjavati, onda si prevarant, neiskren, jer to promijeniti ne možeš. Govoriš ljudima što bi voljeli čuti i nakon izbora im okreneš leđa. Ali ovo jesu teme koje se tiču kulture duha i kulture srca nacije, od nasilja i straha, od kulture nezaštićenosti, sve to nažalost seže još u '90-e, kada je nasilje legitimizirano. To je način ponašanja i života HDZ-a u velikoj mjeri. I kada god se bliže izbori, privremena taktika pomirljivosti se mijenja u vučju taktiku straha, poručio je Milanović.

Istaknuo je da iz Hrvatske velik broj ljudi odlazi zbog bijesa.

- Bijes je jedno štetno stanje emocija. Ako predugo traje postaje ogorčenost. Ogorčenost je najgore stanje duha u kojem može zapasti jedna zajednica, rekao je Milanović, koji za sebe kaže da je sklon impulzivnim reakcijama, ali ne i oholosti kao premijer, ministri i predsjednica.

- Takvu razinu bezobrazluka i oholosti dosad nisam vidio. Pa sad, ako sam vam ja bio bezobrazan i bahat – hello?!, kaže Milanović.